b'\n_START_ARTICLE_\nVor Frue kirke (K\xc3\xb8benhavn)\n_START_SECTION_\nF\xc3\xb8rste kirkebygning\n_START_PARAGRAPH_\nVor Frue kirke er oppf\xc3\xb8rt p\xc3\xa5 N\xc3\xb8rregade i hjertet av byen. Den tidligste hentydningen til kirken finnes i et  dokument som ble skrevet av  Absalon i 1185. Han kvitterer i dokumentet for mottakelse av tiende til bygging og utsmykking av \xc2\xabden hellige Marias kirke\xc2\xbb. Men det var f\xc3\xb8rst rundt ca. 1200 at Vor Frue kirke var klar til innvielse. Man mener det m\xc3\xa5 ha foreg\xc3\xa5tt i mars p\xc3\xa5 Maria Budskapsdag og denne dagen i kirke\xc3\xa5ret holdes stadig i hevd som kirkens f\xc3\xb8dselsdag. Denne kirken var oppf\xc3\xb8rt p\xc3\xa5 det h\xc3\xb8yeste punktet i byen og bygget av krittsten._NEWLINE_Den nye kirken fikk status som kollegiatkirke \xe2\x80\x93 kirke med et kollegium av geistlige \xe2\x80\x93 til Roskilde domkirke og ble utstyrt med et stort presteskap: dekan, kanniker og vikarer. Det ble ogs\xc3\xa5 knyttet en domskole til kirken. Etter reformasjonen i 1536 ble domskolene overtatt av staten og d\xc3\xb8pt om til latinskoler.\n_START_SECTION_\nAndre kirkebygning\n_START_PARAGRAPH_\nI 1314 ble kirkebygningen herjet av en voldsom brann og det m\xc3\xa5tte bygges en ny kirke. Denne gangen ble den reist i teglstein som var et mer moderne materiale._NEWLINE_Noe senere fikk K\xc3\xb8benhavn status som hovedstad av Erik av Pommern og byen vokste i st\xc3\xb8rrelse. Kirken ble gjort til kongens hovedkirke. Den hadde v\xc3\xa6rt benyttet av kongene tidligere. I 1363 fant et kongelig bryllup mellom Valdemar Atterdags datter Margrete og den norske kongen H\xc3\xa5kon den VI sted her. Men kongekroningene som startet i 1170 hadde det inntil da v\xc3\xa6rt tradisjon for \xc3\xa5 foreta i forskjellige kirker i landet. Kristoffer av Bayerns kroning i 1443 fant f.eks. sted i Ribe domkirke. Dronningen hans, Dorothea av Brandenburg, ble etter vielsen i  1445 den f\xc3\xb8rste som noensinne ble kronet i Vor Frue kirke. Hun fikk til og med oppleve det igjen fire \xc3\xa5r senere da hun som enkedronning ble viet i kirken til Christian I i 1449 med p\xc3\xa5f\xc3\xb8lgende kroning av dem begge._NEWLINE_Frederik II ble kronet i Vor Frue kirke 13. august 1559 og det finnes et kobberstikk av Caspar Ens som viser kongen n\xc3\xa5r Riksr\xc3\xa5det setter kronen p\xc3\xa5 hodet hans. Ogs\xc3\xa5 Frederiks s\xc3\xb8nn, Christian IV ble kronet i Vor Frue kirke og hans s\xc3\xb8nn Frederik III._NEWLINE_Da K\xc3\xb8benhavns Universitet ble opprettet i 1479, ble Vor Frue kirkes dekan rektor for universitetet. Kannikene utgjorde universitetets l\xc3\xa6rerstab og domskolen overlot som en start lokaler til universitetet.\n_START_SECTION_\nTredje kirkebygning\n_START_PARAGRAPH_\nI K\xc3\xb8benhavns brann 20.oktober 1728 fikk kirken s\xc3\xa5 store brannskader at den m\xc3\xa5tte erstattes av en ny bygning. Under brannen falt det gotiske kirket\xc3\xa5rnet ned og i fallet knuste det b\xc3\xa5de kirketaket og alt inventar i tillegg til kistene under kirkegulvet. _NEWLINE_Men oppbyggingen gikk fort, og allerede i 1738 kunne man innvie den nye kirkebygningen. Kirken hadde et kobberspir som var 120 meter h\xc3\xb8yt (det n\xc3\xa5v\xc3\xa6rende t\xc3\xa5rnet er bare 58,5 meter h\xc3\xb8yt) og det kunne sees halvveis til Roskilde. Men denne kirken fikk den korteste levetiden av dem alle. En brannrakett rammet spiret under engelskmennenes bombardement i 1807 og dette medf\xc3\xb8rte at kirken brant ned til grunnen.\n_START_SECTION_\nDet indre av kirken\n_START_PARAGRAPH_\nBertel Thorvaldsens Kristusskulptur over alterbordet, d\xc3\xa5psengelen og de tolv apostlene i kirkeskipet dominerer kirkens indre. Modellen til Kristusfiguren ble utf\xc3\xb8rt med bistand fra Pietro Tenerani i 1821\xe2\x80\x931822. I tidsrommet 1828\xe2\x80\x931839 sto gipsmodellen oppstilt i kirken. Marmormodellen ble utf\xc3\xb8rt i 1827\xe2\x80\x931828 av Pietro Antonio Bienaim\xc3\xa9 med mange rettelser og finjusteringer av Thorvaldsen selv. Da marmorskulpturen kom p\xc3\xa5 plass i pinsen 1839 var det under ledelse av Hermann Ernst Freund. Gipsmodellen st\xc3\xa5r i Thorvaldsens Museum. _NEWLINE_Kristusskulpturen er oppstilt i alteret i en stor gyllen nisje rammet inn av to s\xc3\xb8yler som b\xc3\xa6rer en trekantfronton. Over alterbordet er en innskrift med ordene: Se jeg er med jer alle dage, p\xc3\xa5 sokkelen under skulpturen st\xc3\xa5r: Kommer til mig og over den en innskrift med ordene: Denne er min s\xc3\xb8n elskelige, h\xc3\xb8rer Ham._NEWLINE_\xc2\xabDen knelende d\xc3\xa5psengel\xc2\xbb i Vor Frue kirke er fra 1827. D\xc3\xa5psengelen er stilt opp i koret og var en gave fra Thorvaldsen. D\xc3\xa5psengelen er modellert egenhendig av Thorvaldsen. Marmorutgaven ble stilt opp i 1839 samtidig med de \xc3\xb8vrige skulpturene til kirken_NEWLINE_Prekestolen er tegnet av C.F. Hansen som ogs\xc3\xa5 har utformet benkene._NEWLINE_Domkirken har to orgler; et hovedorgel fra Marcussen & S\xc3\xb8n og et kororgel bygget av Carsten Lund. Hovedorglet har v\xc3\xa6rt i bruk siden 1995 og kororglet fra 2002. Fasaden til hovedorglet er tegnet av arkitekt Vilhelm Wohlert._NEWLINE_Utvendig skildrer inngangens tympanon Johannes D\xc3\xb8perens preken. Sentralt overfor kirkens inngang st\xc3\xa5r en obelisk.\n_START_SECTION_\nKirkens musikkliv\n_START_PARAGRAPH_\nSangen i Vor Frue kirke ivaretas dels av et profesjonelt voksenkor, Vor Frue kantori, dels av K\xc3\xb8benhavns Drengekor (guttekor). Koret synger ved de fleste h\xc3\xb8ymessene, samt alle \xc3\xb8vrige gudstjenester og kirkelige handlinger. Det er 16 sangere ansatt i Kantoriet. B\xc3\xa5de Kantoriet og Drengekoret holder i tillegg konserter og medvirker ved musikkgudstjenester og vespere._NEWLINE_L\xc3\xb8rdag er det ogs\xc3\xa5 typisk orgelmatin\xc3\xa9er._NEWLINE_Siden radioens barndom er de daglige morgenandaktene overf\xc3\xb8rt direkte i DR.\n_START_SECTION_\nKulturkanonen\n_START_PARAGRAPH_\nVor Frue kirke inng\xc3\xa5r i Danmarks kulturkanon i kategorien arkitektur. I sin begrunnelse sier blant annet Kanonutvalget:_NEWLINE_\xc2\xab... og det var klassicismens ambition at s\xc3\xb8ge den balance i kunst og arkitektur, som man havde fundet i den antikke fortid. .......Denne sp\xc3\xa6nding imellem et kendt forbillede og en ny begyndelse er manifesteret enkelt og skarpt i Vor Frue Kirkes arkitektur. Det ses i den beherskede kompleksitet mellem kirkens ydre form og indre rum. Og i den rolige monumentale sammenstilling af bygningslegemerne, hvor kirkeskib, apsis, t\xc3\xa5rn og portal udg\xc3\xb8r en t\xc3\xa6t sammenf\xc3\xb8jning af selvst\xc3\xa6ndige elementer med hver sin karakter.\xc2\xbb'